
PRILOGA 1 (spremni dopis – 1. del):

	Številka: 500-199/2026/2 (002-23)

	Ljubljana, 8. 9. 2026

	
GENERALNI SEKRETARIAT VLADE REPUBLIKE SLOVENIJE
Gp.gs@gov.si

	ZADEVA: Informacija o tristranskem srečanju Francija Matoza, ministra za notranje zadeve in javno upravo Republike Slovenije, z Matteom Piantedosijem, ministrom za notranje zadeve Italijanske republike, in dr. Davorjem Božinovićem, podpredsednikom vlade in ministrom za notranje zadeve Republike Hrvaške, 22. septembra 2026 v Pordenonu – predlog za obravnavo 


	1. Predlog sklepov vlade:

	Na podlagi šestega odstavka 21. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G, 65/14, 55/17 in 163/22 in 57/25 – ZF in 555/26) je Vlada Republike Slovenije na ……seji dne …... sprejela naslednji
SKLEP:
Vlada Republike Slovenije se je seznanila z Informacijo o tristranskem srečanju Francija Matoza, ministra za notranje zadeve in javno upravo Republike Slovenije, z Matteom Piantedosijem, ministrom za notranje zadeve Italijanske republike, in dr. Davorjem Božinovićem, podpredsednikom vlade in ministrom za notranje zadeve Republike Hrvaške, 22. septembra 2026 v Pordenonu.


mag. Janja Garvas
generalna sekretarka

Priloga:
· Informacija 

Prejmejo:
· Ministrstvo za notranje zadeve in javno upravo
· Ministrstvo za zunanje in evropske zadeve

	2. Osebe, odgovorne za strokovno pripravo in usklajenost gradiva:

	Suzana Ivanović, vodja Službe za evropske zadeve in mednarodno sodelovanje, Ministrstvo za notranje zadeve in javno upravo

	3. Zunanji strokovnjaki, ki so sodelovali pri pripravi dela ali celotnega gradiva:

	/

	4. Predstavniki vlade, ki bodo sodelovali pri delu državnega zbora:

	/

	5. Kratek povzetek gradiva:

	Minister za notranje zadeve in javno upravo Franci Matoz se bo 22. septembra 2026 v Pordenonu udeležil tristranskega srečanja z Matteom Piantedosijem, ministrom za notranje zadeve Italijanske republike, in dr. Davorjem Božinovićem, podpredsednikom vlade in ministrom za notranje zadeve Republike Hrvaške. Razprava bo predvidoma osredotočena na pregled trenutnih razmer vzdolž zahodnobalkanske migracijske poti ter namenjena iskanju skupnih rešitev, zlasti pri upravljanju migracij in preprečevanju organiziranega kriminala. Tovrstna srečanja so se doslej izkazala tudi kot primerna priložnost za dogovore o nadaljnji krepitvi sodelovanja med notranjimi ministrstvi in policijami treh držav, kar je pomembno v kontekstu prizadevanj za čimprejšnjo odpravo nadzora na notranji meji med Italijansko republiko in Republiko Slovenijo. Z italijanskim notranjim ministrom se bo minister Matoz na dan dogodka predvidoma sestal tudi ločeno.

	6. Presoja posledic za:

	a)
	javnofinančna sredstva nad 40.000 EUR v tekočem in naslednjih treh letih
	NE

	b)
	usklajenost slovenskega pravnega reda s pravnim redom Evropske unije
	NE

	c)
	administrativne posledice
	NE

	č)
	gospodarstvo, zlasti mala in srednja podjetja ter konkurenčnost podjetij
	NE

	d)
	okolje, vključno s prostorskimi in varstvenimi vidiki
	NE

	e)
	socialno področje
	NE

	f)
	dokumente razvojnega načrtovanja:
· nacionalne dokumente razvojnega načrtovanja
· razvojne politike na ravni programov po strukturi razvojne klasifikacije programskega proračuna
· razvojne dokumente Evropske unije in mednarodnih organizacij
	NE

	7.a Predstavitev ocene finančnih posledic nad 40.000 EUR: /



	7.b Predstavitev ocene finančnih posledic pod 40.000 EUR:
Potrebna finančna sredstva za stroške udeležbe delegacije Republike Slovenije na tristranskem srečanju so zagotovljena v okviru materialnih stroškov Ministrstva za notranje zadeve in javno upravo.

	8. Predstavitev sodelovanja z združenji občin:

	Vsebina predloženega gradiva (predpisa) vpliva na:
· pristojnosti občin,
· delovanje občin,
· financiranje občin.
	NE

	Gradivo (predpis) je bilo poslano v mnenje: 
· Skupnosti občin Slovenije SOS: NE
· Združenju občin Slovenije ZOS: NE
· Združenju mestnih občin Slovenije ZMOS: NE

Predlogi in pripombe združenj so bili upoštevani:
· v celoti,
· večinoma,
· delno,
· niso bili upoštevani.

Bistveni predlogi in pripombe, ki niso bili upoštevani.

	9. Predstavitev sodelovanja javnosti:

	Gradivo je bilo predhodno objavljeno na spletni strani predlagatelja:
	NE

	

	
FRANCI MATOZ
MINISTER


Informacija o tristranskem srečanju Francija Matoza, ministra za notranje zadeve in javno upravo Republike Slovenije, z Matteom Piantedosijem, ministrom za notranje zadeve Italijanske republike, in dr. Davorjem Božinovićem, podpredsednikom vlade in ministrom za notranje zadeve Republike Hrvaške, 22. septembra 2026 v Pordenonu – predlog za obravnavo

1. Namen srečanja:

Minister za notranje zadeve in javno upravo Franci Matoz se bo 22. septembra 2026 udeležil tristranskega srečanja z Matteom Piantedosijem, ministrom za notranje zadeve Italijanske republike, in dr. Davorjem Božinovićem, podpredsednikom vlade in ministrom za notranje zadeve Republike Hrvaške. 

To bo sedmo srečanje notranjih ministrov treh držav od leta 2023 dalje – tokrat bo na povabilo italijanskega notranjega ministra srečanje potekalo v Italiji v mestu Pordenone. Tovrstna srečanja so se doslej izkazala kot primerna priložnost za izmenjavo informacij o razmerah na zahodnobalkanski migracijski poti, identifikacijo ključnih izzivov na področju upravljanja migracij in notranje varnosti, spremljanje napredka skupnih aktivnosti ter dogovore za nadaljnjo krepitev sodelovanja med notranjimi ministrstvi in policijami treh držav.

2. Program srečanja:

Razprava bo potekala v dopoldanskem času, v programu pa je predvidena tudi skupna izjava za medije. Po koncu srečanja v tristranskem formatu se bo minister Franci Matoz predvidoma ločeno sestal z italijanskim notranjim ministrom. Dvostranski pogovor bi ministra lahko med drugim izkoristila za pogovor o nadzoru, ki se še vedno izvaja na notranji kopenski meji med državama, in za iskanje možnih alternativnih (skupnih) ukrepov, s katerimi bi Italijanska republika sledila zgledu Republike Slovenije in ta nadzor čim prej odpravila.

3. Obrazložitev:

Začasna ponovna uvedba nadzora na notranjih mejah med Italijansko republiko in Republiko Slovenijo ter Republiko Slovenijo in Republiko Hrvaško oktobra 2023 je bila povod za vzpostavitev tristranskega formata, znotraj katerega se redno srečujejo notranji ministri. Dosedanja srečanja so omogočila sproten pregled razmer na zahodnobalkanski migracijski poti, pa tudi priložnost za sklepanje dogovorov o uvajanju alternativnih oblik sodelovanja, ki bi nadomestile nadzor(e) na notranjih mejah. Eden od vidnejših rezultatov tristranskega sodelovanja je podpis memoranduma o soglasju za izvajanje skupnih tristranskih patrulj januarja 2025 v Novi Gorici. Tristranske patrulje so se izvajale od 16. junija do 12. decembra 2025 na zunanji meji Republike Hrvaške z Bosno in Hercegovino kot del skupnih aktivnosti za povečanje odpornosti in preprečevanje varnostnih groženj, s ciljem zagotoviti varno in nemoteno delovanje schengenskega območja. 

Tudi na tokratnem tristranskem srečanju bo razprava predvidoma osredotočena na pregled trenutnih razmer vzdolž zahodnobalkanske migracijske poti ter namenjena krepitvi skupnih prizadevanj pri upravljanju migracij in preprečevanju organiziranega kriminala. Kljub upadu nedovoljenih prihodov na ravni EU v letošnjem letu je namreč še vedno čutiti obremenjenost zahodnobalkanske migracijske poti, ki se kaže tudi v povečanem obsegu sekundarnih gibanj na odseku poti med Republiko Hrvaško in Republiko Slovenijo. Ob tem je še posebej zaskrbljujoče dejstvo, da je vse več nedovoljenih prehodov omogočenih ali organiziranih s strani tihotapcev, kar kaže na nujnost skupnega boja proti delovanju kriminalnih tihotapskih združb in krepitve izmenjave informacij med vsemi deležniki v regiji. Policije vseh treh držav med drugim sodelujejo v Operativni delovni skupini (OTF) ZeBRa 2, ki je bila vzpostavljena julija letos in je nasledila OTF ZeBRa, njen glavi namen pa je izvajanje kompleksnih kriminalističnih preiskav tihotapljenja ljudi.

Aktualne migracijske razmere v EU so zaznamovane tudi z nedavno krizo v Ceuti, ki je opozorila na ranljivost EU in poudarila pomen usklajenega ukrepanja vseh držav članic za učinkovito varovanje zunanjih meja in dolgoročno vzdržnost evropskega sistema upravljanja migracij in azila. 

Republika Slovenija poudarja, da morajo države članice pri oblikovanju in izvajanju nacionalnih migracijskih politik, vključno z ukrepi glede urejanja statusa oseb, ki v državi prebivajo nezakonito, vnaprej upoštevati njihove morebitne širše posledice za druge države članice in EU kot celoto. Temelj učinkovitega evropskega migracijskega sistema ostaja zanesljivo varovanje zunanjih meja EU, saj se lahko le s tem zagotovi odpornost schengenskega prostora in ohrani zaupanje držav članic v območje brez nadzora na notranjih mejah. Vendar Republika Slovenija meni, da bi se morale države članice vzdržati enostranskih ukrepov, ki nesorazmerno vplivajo na prosti pretok v schengenskem območju.

Za Republiko Slovenijo je tudi vračanje eden temeljih vidikov celovite in verodostojne migracijske politike, ob tem pa pomemben element za dobro delovanje schengenskega območja. Za izboljšanje učinkovitosti sistema vračanja bo v nadaljevanju ključnega pomena pravilno in dosledno izvajanje uredbe o vračanju, ki bo nadomestila direktivo iz leta 2008. Republika Slovenija se zavzema tudi za nadaljnjo krepitev podpore Zahodnemu Balkanu v postopkih vračanja oseb v izvorne države, vključno z razširjeno vlogo oziroma pristojnostmi Evropske agencije za mejno in obalno stražo. Prav tako je treba po mnenju Republike Slovenije partnerje v regiji Zahodnega Balkana še naprej opozarjati na pomen uskladitve vizumskih politik s politiko EU, da njihova letališča ne bodo služila kot vozlišča za nedovoljene migracije v EU. 

EU je v zadnjih letih okrepila tudi svoje delovanje v zunanji dimenziji in razvila celovita partnerstva s ključnimi tretjimi državami, ki presegajo migracije in zajemajo tudi druga področja skupnega interesa. V tem kontekstu bo tristransko srečanje priložnost, da si ministri predajo informacije o dvostranskih aktivnostih v tretjih državah in izmenjajo mnenja o učinkovitih vzvodih za spodbujanje sodelovanja partnerskih držav, vključno na področju vračanja in ponovnega sprejema.

4. Delegacija Republike Slovenije:
· Franci Matoz, minister za notranje zadeve in javno upravo;
· Danijel Lorbek, vršilec dolžnosti generalnega direktorja policije, Ministrstvo za notranje zadeve in javno upravo;
· dr. Petra Grah Lazar, vodja Kabineta ministra, Ministrstvo za notranje zadeve in javno upravo;
· Suzana Ivanović, vodja Službe za evropske zadeve in mednarodno sodelovanje, Ministrstvo za notranje zadeve in javno upravo;
· Mirjana Vertič Gotal, Služba za evropske zadeve in mednarodno sodelovanje, Ministrstvo za notranje zadeve in javno upravo;
· Sabina Langus Boc, Služba za odnose z javnostmi, Ministrstvo za notranje zadeve in javno upravo;
· Nadja Petkovšek Schweiger, Kabinet ministra, Ministrstvo za notranje zadeve in javno upravo.

